প্রশ্ন (১৪/৯৪) : সন্তান জন্মের ৭ম দিনের আগে বা পরে আক্বীক্বা করা যায় কি? পুত্র সন্তানের জন্য ১ টা গরু অথবা একটা গরু ও একটা ছাগল কিংবা ২টা গরু দ্বারা আক্বীক্বা বৈধ হবে কি?  -ইঞ্জিনিয়ার মুকাদ্দাস  ৮৪ ধানমন্ডি, ঢাকা।  উত্তর : সন্তান জন্মের ৭ম দিনে আক্বীক্বা করা সুন্নাত। এটা পিতা বা অভিভাবকের দায়িত্ব। ৭ম দিনের আগে কিংবা পরে কেউ আক্বীক্বা করলে সেটা সুন্নাত মোতাবেক হবে না। ১৪ ও ২১ দিনে আক্বীক্বা সম্পর্কে ত্বাবারাণী ও বায়হাক্বী বর্ণিত হাদীছটি নিতান্তই যঈফ (তুহফাতুল আহওয়াযী ৫/৮৭ পৃঃ আক্বীক্বা অনুচ্ছেদ)।  গরু, মহিষ দ্বারা আক্বীক্বা করার প্রমাণে কোন ছহীহ দলীল নেই। ত্বাবারাণী ছাগীর গ্রন্থে উক্ত বিষয়ে বর্ণিত হাদীছটি মওযূ বা জাল (ইরওয়াউল গালীল, হা/১১৬৮, ৪/৩৯৩ পৃঃ)। বরং ছেলের জন্য ২টি ও মেয়ের জন্য ১টি ছাগল দ্বারা আক্বীক্বা করাই সুন্নাত (তিরমিযী, আবূদাঊদ, নাসাঈ, মিশকাত হা/৪১৫২, ৫৬)। অবশ্য ছেলের জন্য একটাও দেয়া যায় (আবূদাঊদ, মিশকাত হা/৪১৫৫)।